บล.โกลเบล็กหาช่องระดมทุน
บล.โกลเบล็ก ไม่หวังเข้าตลาดหุ้นไทยทางเดียว งัดแผน 2-3 สำรองระดมทุน
13 พ.ค. 2553

บล.โกลเบล็ก ไม่หวังเข้าตลาดหุ้นไทยทางเดียว งัดแผน 2-3 สำรองระดมทุน 
นายชนะชัย จุลจิราภรณ์ ประธานเจ้าหน้าที่บริหาร บริษัทหลักทรัพย์ โกลเบล็ก เปิดเผยว่า บริษัทยังต้องการเข้าจดทะเบียนในตลาดหลักทรัพย์ แม้ว่าสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นห่วงว่า หลังจาก บล.โกลเบล็ก เข้าตลาดหลักทรัพย์ จะส่งผลกระทบกับบริษัท โกลเบล็ก โฮลดิ้งส์ แมนเนจเม้นท์ (GBX) ซึ่งเป็นบริษัทแม่ที่รับรู้รายได้ 90% ของรายได้ทั้งหมดจากธุรกิจหลักทรัพย์ 
ประธานเจ้าหน้าที่บริหาร กล่าวว่า GBX และ บล.โกลเบล็ก ต้องมีแผนชัดเจนในการนำ บล.เข้าตลาดหลักทรัพย์ โดยเฉพาะธุรกิจค้าทองคำของ GBX ต้องยืนได้และเป็นรายได้หลัก ส่วน บล.ต้องมีแผนชัดเจนว่านำเงินที่ระดมทุนจากประชาชนไปทำอะไร และภายหลังจากตัด บล.แล้ว ต้องไม่กระทบกับรายได้หลักของ GBX 
“เดิมโกลเบล็ก โฮลดิ้งส์ฯ รับรู้รายได้ 90% จากธุรกิจหลักทรัพย์ของ บล.โกลเบล็ก แต่ปัจจุบันแม้ว่า GBX จะขยายธุรกิจมาค้าทองคำ แต่รายได้จากการค้าทองมีกำไร|ไม่มาก เป็นจุดที่ ก.ล.ต.ห่วงว่ารายได้ค้าทองคำจะเป็นรายได้หลักเพียงพอทดแทนรายได้ธุรกิจหลักทรัพย์หรือไม่ หลังจากธุรกิจหลักทรัพย์เข้าตลาดหุ้นแล้ว” 
นายชนะชัย กล่าวว่า บริษัทไม่มีปัญหาในการเข้าตลาดหลักทรัพย์ หากความกังวลของ ก.ล.ต. เป็นเงื่อนไขทำให้ GBX ได้รับผลกระทบ ซึ่งบริษัทได้เตรียมแผนสำรองแผน 2 แผน 3 คือ การหาพันธมิตรทั้งในประเทศและต่างประเทศมาถือหุ้น หรือการนำบริษัทหลักทรัพย์ไปจดทะเบียนในตลาดหลักทรัพย์ต่างประเทศ 
“ถ้า บล.โกลเบล็ก เข้าตลาด|ไม่ได้ ไม่มีปัญหา อยู่ที่หาทุนได้หรือไม่ในการขยายกิจการ ซึ่งเราได้เตรียมแผน 2 แผน 3 ไว้แล้ว อยู่ที่ความต้องการเงินทุนเร็วแค่ไหน และผู้ถือหุ้นเห็นชอบ ส่วนแต่ละแผนต้องศึกษาข้อดีและข้อเสียก่อน เช่น การไปจดทะเบียนต่างประเทศ ต้องดูกฎระเบียบ เพราะการไปต่างประเทศก็ไม่ง่าย” นายชนะชัย กล่าว 
นายภาคภูมิ ภาควิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ (GBX) กล่าวว่า บริษัทเลื่อนแผนการดำเนินการนำ บล.โกลเบล็ก เข้าตลาดหุ้นออกไปก่อนจากแผนเดิมในไตรมาส 2 ปีนี้ เป็นอย่างเร็วสุดน่าจะเข้าตลาดหุ้นประมาณปลายปีนี้ เนื่องจากภาวะตลาดหุ้นยังไม่เอื้ออำนวยต่อการเข้าจดทะเบียน และในไตรมาสแรกยังประสบผลขาดทุน จึงต้องการที่จะทำผลการดำเนินงานให้เป็นกำไรก่อนที่จะเข้าจดทะเบียน 
ทั้งนี้ GBX ประกาศผลงานงวดไตรมาสแรกปีนี้ ขาดทุนสุทธิ 31.44 ล้านบาท แย่ลง 11% เมื่อเทียบกับขาดทุนสุทธิ 28.29 ล้านบาท ในช่วงเดียวกันปีก่อน แม้ว่ามีรายได้เพิ่มขึ้นแต่กลับมีค่าใช้จ่ายอื่นเพิ่มขึ้น 21.6 ล้านบาท หรือ 308.3% เนื่องจากขาดทุนจากการซื้อขายทองคำแท่ง 13.6 ล้านบาท